CELEX: C2007/020/36
Language: ro
Date: 2007-01-27 00:00:00
Title: Cauza T-358/06: Acțiune introdusă la data de 5 decembrie 2006 — Wegenbouwmaatschappij J. Heijmans/Comisie

27.1.2007   
            
            
               RO
            
            
               Jurnalul Oficial al Uniunii Europene
            
            
               C 20/24
            
         Acțiune introdusă la data de 5 decembrie 2006 — Wegenbouwmaatschappij J. Heijmans/Comisie
   (Cauza T-358/06)
   (2007/C 20/36)
   Limba de procedură: olandeza
   Părțile
   
      Reclamantă: Wegenbouwmaatschappij J. Heijmans BV (reprezentanți: M.F.A.M. Smeets și A.M. van den Oord, advocaten)
   
      Pârâtă: Comisia Comunităților Europene
   Concluziile reclamantei
   
               —
            
            
               anularea totală sau parțială a deciziei ai cărei destinatari sunt Heijmans N.V. și Heijmans Infrastructuur B.V.;
            
         
               —
            
            
               anularea sau reducerea amenzii aplicate societăților Heijmans N.V. și Heijmans Infrastructuuur B.V.;
            
         
               —
            
            
               obligarea Comisiei Comunităților Europene la plata cheltuielilor de judecată.
            
         Motivele și principalele argumente
   Reclamanta contestă decizia Comisiei din 13 septembrie 2006, referitoare la o procedură de aplicare a articolului 81 CE (cauza COMP/38.456 — Bitum — Țările de Jos). Deși nu este destinatară a deciziei, reclamanta consideră că aceasta o privește în mod direct și individual, în măsura în care decizia menționează că reclamanta face parte din grupul Heijmans și, ca urmare a deciziei, reclamanta trebuie să se aștepte să răspundă pentru comportamentul în cauză.
   În sprijinul acțiunii sale, reclamanta invocă, în primul rând, încălcarea articolelor 81 CE și a articolelor 2, 7 și 23 alineatul (2) din Regulamentul (CE) nr. 1/2003, deoarece Comisia a presupus în mod eronat că piața olandeză a bitumului folosit pentru construcții rutiere reprezenta contextul economic relevant pentru aprecierea probelor împotriva societății Heijmans Infrastructuur B.V. În continuare, reclamanta afirmă că, de asemenea, Comisia a considerat în mod eronat că societatea Heijmans Infrastructuur B.V. face parte dintr-un cartel permanent de societăți de construcții rutiere care cooperau între ele în domeniul cumpărării bitumului rutier și, care, în această calitate, încheiau înțelegeri secrete cu furnizorii de bitum în Țările de Jos, în scopul restrângerii concurenței. În final, potrivit reclamantei, Comisia, în mod nedrept, nu a examinat, pe baza liniilor directoare privind cooperarea orizontală (1), numai consecințele participării societății Heijmans Infrastructuur B.V. la această concertare.
   În al doilea rând, reclamanta invocă încălcarea articolului 81 CE și a articolelor 11 și 16 din Regulamentul (CE) nr. 1/2003, a obligației de diligență, a principiilor generale ale bunei administrări, a principiului egalității și a dreptului la apărare, ca urmare a considerării de către Comisie a argumentelor fundamentate procesuale și materiale ale apărării, prezentate în procedura administrativă de către Heijmans Infrastructuur B.V. și de către Wegenbouwmaatschappij J. Heijmans B.V., ca fiind „o interpretare inocentă a evenimentelor“.
   În al treilea rând, reclamanta invocă încălcarea principiului obligației de a motiva, în sensul că decizia este neclară sau ambiguă în unele părți esențiale.
   În mod subsidiar, reclamanta susține că nu au fost prezentate probe sau au fost prezentate probe insuficiente de către Comisie în sprijinul susținerii privind participarea societății Heijmans Infrastructuur B.V. la pretinsa încălcare pe toată durata acesteia.
   De asemenea, în mod subsidiar, reclamanta afirmă că importanța și gravitatea încălcării au fost apreciate incorect de către Comisie. Reclamanta afirmă că Heijmans Infrastructuur B.V. a jucat doar un rol secundar pe piața relevantă.
   
      (1)  Linii directoare privind aplicarea articolului 81 din Tratatul CE acordurilor de cooperare orizontală (Text important pentru efectele EEE) (JO 2001, C 3, p. 2).